input: DECIZIA DE PUNERE ÎN APLICARE A COMISIEI
  din 9 decembrie 2013
  privind o contribuție financiară suplimentară din partea Uniunii la programele de control în domeniul pescuitului ale statelor membre pentru anul 2013
  [notificată cu numărul C(2013) 8576]
  (Numai textele în limbile bulgară, croată, daneză, engleză, estonă, finlandeză, franceză, greacă, italiană, letonă, lituaniană, malteză, neerlandeză, polonă, portugheză, română, spaniolă și suedeză sunt autentice)
  (2013/762/UE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 21,
  întrucât:
  (1)
  În baza cererilor de cofinanțare de către UE depuse de statele membre în cadrul programelor de control în domeniul pescuitului pentru anul 2013, Comisia a adoptat Decizia de punere în aplicare 2013/410/UE din 10 iulie 2013 privind o contribuție financiară din partea Uniunii la programele de control în domeniul pescuitului ale statelor membre pentru anul 2013 (2), care a lăsat neutilizată o parte a bugetului disponibil pentru 2013.
  (2)
  Partea neutilizată din bugetul pentru 2013 ar trebui în prezent alocată printr-o nouă decizie.
  (3)
  În conformitate cu articolul 21 alineatul (2) din Regulamentul (CE) nr. 861/2006, statele membre au fost invitate să prezinte programe pentru finanțare suplimentară în domeniile prioritare definite de Comisie în scrisoarea din 7 iunie 2013 adresată statelor membre, și anume proiecte care vizează adaptarea sistemelor electronice de înregistrare și raportare (Electronic Recording and Reporting Systems - ERS) în statele membre pentru a răspunde viitoarei obligații de a debarca toate capturile, inclusiv adaptarea bazelor de date ale statelor membre, interoperabilitatea sistemelor ERS, măsurarea puterii motorului, precum și trasabilitatea produselor pescărești. Cerințele care trebuie îndeplinite de operatori și/sau de statele membre care realizează investiții în proiecte de trasabilitate au fost definite de către Comisie în scrisoarea din 14 mai 2012 adresată statelor membre.
  (4)
  Pe această bază și ținând seama de constrângerile bugetare, cererile de finanțare din partea Uniunii incluse în programe pentru acțiuni precum programe de formare profesională și inițiative de informare cu privire la normele politicii comune în domeniul pescuitului au fost respinse, deoarece nu se încadrau în domeniile prioritare definite anterior. În cadrul domeniilor prioritare specificate de Comisie, din cauza unor constrângeri bugetare, nu au putut fi reținute toate proiectele din cadrul programelor. Comisia a trebuit să selecteze proiectele care urmează a fi cofinanțate pe baza unei evaluări a conformității acestora cu prioritățile stabilite.
  (5)
  În ceea ce privește proiectele de trasabilitate, este important să se asigure că acestea sunt elaborate pe baza standardelor recunoscute la nivel internațional, în conformitate cu articolul 67 alineatul (8) din Regulamentul de punere în aplicare (UE) nr. 404/2011 al Comisiei (3).
  (6)
  Cererile de finanțare de către UE au fost evaluate în ceea ce privește conformitatea cu normele prevăzute în Regulamentul (CE) nr. 391/2007 al Comisiei din 11 aprilie 2007 de stabilire a unor reguli detaliate pentru punerea în aplicare a Regulamentului (CE) nr. 861/2006 al Consiliului în ceea ce privește cheltuielile suportate de statele membre pentru punerea în aplicare a sistemelor de monitorizare și control privind politica comună în domeniul pescuitului (4).
  (7)
  Este necesar să se stabilească sumele maxime și rata contribuției financiare din partea Uniunii în limitele prevăzute la articolul 15 din Regulamentul (CE) nr. 861/2006 și să se stabilească în ce condiții poate fi acordată această contribuție.
  (8)
  Pentru a încuraja investițiile în acțiunile prioritare stabilite de Comisie și având în vedere efectele negative ale crizei financiare asupra bugetelor statelor membre, cheltuielile aferente domeniilor prioritare menționate anterior ar trebui să beneficieze de o rată mare de cofinanțare, în limitele prevăzute la articolul 15 din Regulamentul (CE) nr. 861/2006.
  (9)
  Pentru a putea beneficia de această contribuție, proiectele cofinanțate în temeiul prezentei decizii trebuie să fie conforme cu toate dispozițiile relevante din legislația Uniunii și, în special, cu Regulamentul de punere în aplicare (UE) nr. 404/2011.
  (10)
  Măsurile prevăzute de prezenta decizie sunt conforme cu avizul Comitetului pentru pescuit și acvacultură,
  ADOPTĂ PREZENTA DECIZIE:
  Articolul 1
  Obiect
  Prezenta decizie prevede o contribuție financiară suplimentară din partea Uniunii la cheltuielile suportate de către statele membre în 2013 pentru implementarea sistemelor de monitorizare și control aplicabile politicii comune în domeniul pescuitului (PCP) menționate la articolul 8 alineatul (1) litera (a) din Regulamentul (CE) nr. 861/2006. Decizia stabilește suma contribuției financiare din partea Uniunii pentru fiecare stat membru, rata contribuției financiare din partea Uniunii și condițiile în care poate fi acordată o astfel de contribuție.
  Articolul 2
  Lichidarea angajamentelor în curs
  Toate plățile pentru care se solicită rambursarea sunt efectuate de statul membru în cauză până la 30 iunie 2017. Plățile efectuate de un stat membru după acest termen limită nu sunt eligibile pentru rambursare. Alocările bugetare neutilizate vizate de prezenta decizie sunt dezangajate cel târziu până la 31 decembrie 2018.
  Articolul 3
  Tehnologii și rețele informatice noi
  (1) Cheltuielile efectuate în cadrul proiectelor menționate în anexa I pentru introducerea unor noi tehnologii și rețele informatice cu scopul de a permite colectarea eficientă și sigură a datelor și gestionarea acestora în legătură cu monitorizarea, controlul și supravegherea activităților de pescuit se califică pentru o contribuție financiară de 90 % din cheltuielile eligibile, în limitele stabilite în anexa menționată.
  (2) În ceea ce privește proiectele de trasabilitate, contribuția UE este limitată la 1 000 000 EUR în cazul investițiilor efectuate de către autoritățile statelor membre și la 250 000 EUR în cazul investițiilor private. Numărul total de proiecte de trasabilitate desfășurate de operatori privați se limitează la 8 per stat membru și per decizie de finanțare.
  (3) Pentru a putea beneficia de contribuția financiară menționată la alineatul (2), toate proiectele cofinanțate în conformitate cu prezenta decizie trebuie să îndeplinească cerințele aplicabile prevăzute în Regulamentul (CE) nr. 1224/2009 al Consiliului (5) și în Regulamentul de punere în aplicare (UE) nr. 404/2011.
  (4) Proiectele BG/13/02, referitor la dispozitivele de măsurare Omega, EL/13/10, referitor la tablete care urmează a fi utilizate în scopuri de inspecție, și PT/13/08, referitor la echipamentul de cântărire, care sunt menționate în anexa I, se califică pentru o contribuție financiară de 50 % din cheltuielile eligibile, în limitele stabilite în anexa menționată.
  Articolul 4
  Dispozitive de localizare automată
  (1) Cheltuielile efectuate în cadrul proiectelor menționate în anexa II pentru achiziționarea și instalarea la bordul navelor de pescuit a dispozitivelor de localizare automată care permit monitorizarea de la distanță a navelor de către un centru de monitorizare a pescuitului printr-un sistem de monitorizare a navelor (vessel monitoring system - VMS) se califică pentru o contribuție financiară de 90 % din cheltuielile eligibile, în limitele stabilite în anexa menționată.
  (2) Pentru a putea beneficia de contribuția financiară menționată la alineatul (1), dispozitivele de localizare automată trebuie să îndeplinească cerințele prevăzute în Regulamentul de punere în aplicare (UE) nr. 404/2011.
  Articolul 5
  Sisteme electronice de înregistrare și raportare
  Cheltuielile efectuate în cadrul proiectelor menționate în anexa III pentru dezvoltarea, achiziționarea și instalarea componentelor sistemelor electronice de înregistrare și raportare (ERS), precum și pentru asistența tehnică necesară acestora, care să asigure interoperabilitatea între statele membre a sistemelor ERS pentru a permite implementarea obligației de a debarca toate capturile („interzicerea aruncării înapoi în mare a capturilor”), se califică pentru o contribuție financiară reprezentând 90 % din cheltuielile eligibile, în limitele prevăzute în anexa menționată.
  Articolul 6
  Proiecte-pilot
  Cheltuielile efectuate în cadrul proiectelor menționate în anexa V pentru proiecte-pilot privind noile tehnologii de control se califică pentru o contribuție financiară reprezentând 50 % din cheltuielile eligibile, în limitele stabilite în anexa menționată.
  Articolul 7
  Contribuția maximă totală a Uniunii pentru fiecare stat membru
  Cheltuielile prevăzute, proporția eligibilă din acestea și cuantumul maxim al contribuției din partea Uniunii, pentru fiecare stat membru, sunt stabilite după cum urmează:
  (EUR)
  Statul membru
  Cheltuieli preconizate în programul național suplimentar de control al pescuitului
  Cheltuieli pentru proiecte selectate în temeiul prezentei decizii
  Valoarea maximă a contribuției din partea Uniunii
  Belgia
  430 000
  280 000
  252 000
  Bulgaria
  35 791
  35 791
  24 031
  Danemarca
  4 195 144
  1 251 235
  876 285
  Estonia
  400 000
  400 000
  360 000
  Irlanda
  200 000
  200 000
  180 000
  Grecia
  228 500
  78 500
  50 650
  Spania
  2 989 879
  1 037 300
  769 570
  Franța
  2 058 585
  1 356 145
  631 082
  Croația
  267 490
  267 490
  227 400
  Italia
  1 850 000
  422 000
  379 800
  Cipru
  100 000
  100 000
  90 000
  Letonia
  124 038
  124 038
  111 634
  Lituania
  99 919
  99 919
  89 927
  Malta
  1 470 510
  615 000
  553 500
  Polonia
  1 487 812
  1 389 812
  1 090 831
  Portugalia
  443 954
  161 500
  143 150
  România
  40 000
  0
  0
  Finlanda
  1 800 000
  1 050 000
  945 000
  Suedia
  2 450 000
  1 150 000
  1 035 000
  Regatul Unit
  31 553
  25 710
  23 140
  Total
  20 703 175
  10 044 440
  7 833 000
  Articolul 8
  Destinatari
  Prezenta decizie se adresează Regatului Belgiei, Republicii Bulgaria, Regatului Danemarcei, Republicii Estonia, Irlandei, Republicii Elene, Regatului Spaniei, Republicii Franceze, Republicii Croația, Republicii Italiene, Republicii Cipru, Republicii Letonia, Republicii Lituania, Republicii Malta, Republicii Polone, Republicii Portugheze, României, Republicii Finlanda, Regatului Suediei și Regatului Unit al Marii Britanii și Irlandei de Nord.
  Adoptată la Bruxelles, 9 decembrie 2013.